KOMISIJOS REGLAMENTAS (ES) Nr. 1282/2009
2009 m. gruodžio 22 d.
iš dalies keičiantis Reglamentą (EB) Nr. 409/2009, kuriuo nustatomi perskaičiavimo koeficientai ir pateikimo formų kodai, naudojami Bendrijoje perdirbtų žuvų svoriui perskaičiuoti į žuvų gyvąjį svorį
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (1), ypač į jo 5 straipsnį,
kadangi:
(1)
Komisijos reglamentu (EB) Nr. 409/2009 (2) nustatomi Bendrijoje naudojami perskaičiavimo koeficientai ir perdirbtų šviežių žuvų ir šviežių sūdytų žuvų pateikimo formų kodai.
(2)
Įvairių rūšių, kurioms taikomos žvejybos kvotos, žuvys dažniausia pristatomos perdirbtos šviežios, šviežios sūdytos arba šaldytos. Todėl Reglamentą (EB) Nr. 409/2009 reikia papildyti šaldytoms žuvims taikomais Bendrijos perskaičiavimo koeficientais, kad būtų atskiri visoms atitinkamoms žuvies perdirbimo formoms taikomi Bendrijos perskaičiavimo koeficientai.
(3)
Komisijos reglamente (EB) Nr. 1077/2008 (3) nustatomos išsamios duomenų apie žvejybos veiklą elektroninio registravimo ir laivo žurnalo, iškrovimo deklaracijos ir perkrovimo deklaracijos duomenų perdavimo taisyklės.
(4)
Todėl Reglamentą (EB) Nr. 409/2009 reikėtų atitinkamai iš dalies pakeisti.
(5)
Šiame reglamente numatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 409/2009 iš dalies keičiamas taip:
1)
3 straipsnio g punktas pakeičiamas taip:
„g)
perdirbimo būdas - žuvų konservavimo būdas (pateikiamos šviežios, šviežios sūdytos arba šaldytos).“
2)
4 straipsnio 1 dalis pakeičiama taip:
„1. II, III ir IV prieduose išdėstyti Bendrijoje naudojami perskaičiavimo koeficientai perdirbtų žuvų svoriui perskaičiuoti į žuvų gyvąjį svorį.“
3)
6 straipsnio 1 dalis pakeičiama taip:
„1. Įrašydamas duomenis laivo žurnale, nurodytame Reglamento (EEB) Nr. 2847/93 6 straipsnyje ir Reglamento (EB) Nr. 1077/2008 (4) 4 straipsnyje, Bendrijos žvejybos laivo kapitonas naudoja 4 straipsnyje nurodytus perskaičiavimo koeficientus:
a)
žvejybos laive laikomų žuvų gyvajam svoriui apskaičiuoti;
b)
iškrautų žuvų gyvajam svoriui apskaičiuoti.
4)
I priedas pakeičiamas šio reglamento I priedu.
5)
Šio reglamento II priedo tekstas pridedamas kaip IV priedas.
2 straipsnis
Įsigaliojimas ir taikymas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 22 d.